Šią savaitę Vilniuje prasidėjo Lietuvos tautinio olimpinio komiteto (LTOK) organizuojami nemokami sporto vadybos mokymai pažengusiems. Čia jau sukauptas žinias pildo patyrę sporto administratoriai iš sporto federacijų, klubų, mokyklų ir kitų organizacijų.
Tarptautinio olimpinio komiteto (TOK) Olimpinio solidarumo finansuojamų kursų tikslas – paprastai ir praktiškai pristatyti naujausias vadybos žinias apie olimpinių sporto organizacijų veiklos planavimą, strateginės, žmogiškųjų išteklių, finansų, rinkodaros vadybos ir sporto renginių organizavimą.
"Sporto vadybos mokymus organizuojame jau penktus metus. Atsiliepimai apie kokybę naudą sklinda iš lūpų į lūpas, todėl šiemet vos paskelbus apie mokymus, pasipylė registracijos. Dar niekada norinčiųjų nebuvo tiek daug, todėl išrinkti dalyvius nebuvo lengva.
Šių mokymų metu kartu su patyrusiais lektoriais gilinamasi į ryšius su visuomene, strateginį valdymą, rinkodarą, lyderystę, žmogiškųjų išteklių valdymą, renginių organizavimą. Dalyviai turi galimybę nagrinėti konkrečius pavyzdžius, užduoti rūpimus klausimus, megzti naudingas pažintis", – pasakojo LTOK olimpinio sporto direktoriaus pavaduotoja Agnė Vanagienė.
Mokymus sudaro penkios sesijos po dvi dienas, paskutinioji vyks gruodžio pradžioje.
Tarp 20-ies mokymų dalyvių – ir žinomi sportininkai bei organizacijų vadovai. Kursuose dalyvauja olimpiečiai Brigita Virbalytė ir Lietuvos irklavimo federacijos generalinis sekretorius Saulius Ritter, Lietuvos paralimpinio komiteto prezidentas Mindaugas Bilius, Lietuvos šiuolaikinės penkiakovės federacijos vadovas Aistis Baronas, Lietuvos moterų krepšinio lygos direktorė Rima Valentienė, Lietuvos jaunimo (iki 20 metų) krepšinio rinktinės treneris bei Sostinės krepšinio mokyklos direktorius Mindaugas Noreika.
Mokymų metu profesionalūs lektoriai gerina kursų dalyvių kompetencijas ir vadybos įgūdžius, padeda sukurti sąlygas dalyvių organizacijos veiklos plėtrai. Dar vienas kursų tikslas – sukurti dalyvių tarpusavio mokymosi, bendravimo ir bendradarbiavimo tinklą.
Sporto vadybos mokymai pažengusiems pradėti organizuoti 2016 metais.